คาดกนง.ลดดอกเบี้ยสิ้นปีแอสเซทพลัสชูลงทุนสั้น
แอสเซท พลัส ชี้เศรษฐกิจโลกเปราะบาง คาด กนง.ลดดอกเบี้ยสิ้นปี แนะกองทุนระยะสั้น 3 เดือนจ่าย 2.90% ต่อปี ส่วน 6 เดือนจ่าย 3.10-3.18% ต่อปี
3 ส.ค. 2555

แอสเซท พลัส ชี้เศรษฐกิจโลกเปราะบาง คาด กนง.ลดดอกเบี้ยสิ้นปี แนะกองทุนระยะสั้น 3 เดือนจ่าย 2.90% ต่อปี ส่วน 6 เดือนจ่าย 3.10-3.18% ต่อปี
น.ส.ฤดี ปติอารยกุล ผู้จัดการกองทุนอาวุโส บริษัทหลักทรัพย์จัดการกองทุน (บลจ.) แอสเซท พลัส เปิดเผยว่า ภาวะเศรษฐกิจโลกโดยรวมยังอ่อนแอจากความเปราะบางของเศรษฐกิจในประเทศสหรัฐ รวมถึงความล่าช้าจากการแก้ปัญหาหนี้สาธารณะของกลุ่มประเทศในแถบยุโรป ได้กลับมาสร้างความกังวลต่อการลงทุนในสินทรัพย์เสี่ยงอีกครั้ง ซึ่งสะท้อนให้เห็นจากการปรับตัวลดลงของเส้นอัตราผลตอบแทนพันธบัตรไทย 0.01-0.09% 
นอกจากนี้ หลายประเทศได้เริ่มปรับลดอัตราดอกเบี้ยนโยบาย ทำให้นักลงทุนเข้าซื้อตราสารหนี้ที่มีอายุคงเหลือมากขึ้น ซึ่งคาดว่าในการประชุมคณะกรรมการนโยบายการเงิน (กนง.) อาจมีการปรับลดอัตราดอกเบี้ยนโยบายลงภายในสิ้นปีนี้ ส่วนอัตราเงินเฟ้อในขณะนี้ยังคงอยู่ในกรอบเป้าหมายตามการประเมินของธนาคารแห่งประเทศไทย (ธปท.) 
น.ส.จารุลักษณ์ เรืองสุวรรณ ผู้อำนวยการอาวุโส ฝ่ายการขายและการตลาด บลจ.แอสเซท พลัส กล่าวว่า การเติบโตของเศรษฐกิจภายในประเทศยังมีศักยภาพ ท่ามกลางความเสี่ยงของเศรษฐกิจโลก 
สำหรับด้านการลงทุนยังคงแนะนำให้ลงทุนในตราสารระยะสั้น โดยในวันที่ 6 และ 8 ส.ค.นี้ บริษัทจะเปิดขายและรับซื้อคืนรอบใหม่กองทุนตราสารหนี้ 3 กองทุนตราสารหนี้ โดยในวันที่ 6 ส.ค. เปิดขายและรับซื้อคืนรอบใหม่ของกองทุนเปิดแอสเซทพลัสทรัพย์มั่นคง 6M1 (SIF6M1) ซึ่งเป็นกองทุนตราสารหนี้ ที่เปิดขายทุกรอบ 6 เดือนโดยประมาณ โดยในรอบการลงทุนนี้ กองทุนจะลงทุนตราสารหนี้ไทย อายุประมาณ 6 เดือน ผลตอบแทนประมาณ 3.10% ต่อปี 
กองทุนเปิดแอสเซทพลัสตราสารหนี้ทวีทรัพย์ 6 (ASPTFIXED 6) ซึ่งเป็นกองทุนตราสารหนี้ ที่เปิดเสนอขายเป็นรอบระยะเวลา โดยรอบการลงทุนนี้ จะลงทุนในพันธบัตร และตราสารหนี้ไทย อายุประมาณ 3 เดือน ผลตอบแทนประมาณ 2.90% ต่อปี ซึ่งเหมาะกับผู้ต้องการลงทุนในระยะสั้นๆ 
สำหรับวันที่ 8 ส.ค. บริษัทจะเปิดขายและรับซื้อคืนรอบใหม่กองทุนเปิดแอสเซทพลัสตราสารหนี้ทวีทรัพย์ 1 (ASPTFIXED 1) ซึ่งเป็นกองทุนตราสารหนี้ ที่เปิดเสนอขายเป็นรอบระยะเวลา โดยรอบการลงทุนนี้ จะลงทุนในตราสารหนี้ไทยและต่างประเทศ อายุประมาณ 6 เดือน ผลตอบแทน 3.18% ต่อปี